चार वाहनों पर 25700 रुपए जुर्माना
देवगढ़ पुलिस ने हेलमेट न पहनने पर जुर्माना किया
भास्कर संवाददाता | मुरैना
एबीसी केनाल की सड़क पर शनिवार को देवगढ़ थाना पुलिस ने चेकिंग पाइंट लगाकर वाहनों की चेकिंग की। जिसमें बिना हेलमेट पहने बाइक चलाने वाले पांच लोगों पर थाना प्रभारी नीलम श्रीवास्तव ने 1250 रुपए का जुर्माना किया।
इधर क्षेत्रीय परिवहन अधिकारी मधु सिंह ने सहायक क्षेत्रीय परिवहन अधिकारी रवि बरेलिया से अंबाह, दिमनी व जौरा में नियम विरुद्ध चलने वाले वाहनों पर कार्रवाई कराई। जिसमें एक जेसीबी समेत चार वाहन पकड़े गए हैं। शनिवार को देवगढ़ थाना प्रभारी नीलम श्रीवास्तव ने नियम विरुद्ध चलने वाले वाहनों के खिलाफ अपना अभियान जारी रखा। जिसमें उन्होंने थाने के सामने चेकिंग पाइंट लगाकर वाहनों को चेक कराया। जिसमें बिना हेलमेट पहने जा रहे पांच बाइक सवार पकड़े।
एआरटीओ ने किया वाहनों पर 25,700 रुपए का जुर्माना: सहायक क्षेत्रीय परिवहन अधिकारी बरेलिया ने दिमनी इलाके में रोड पर जा रही एक जेसीबी पकड़ी। इसका रजिस्ट्रेशन परिवहन विभाग में नहीं था। इसे दिमनी थाने में रखवाया है। यहां एक पिकअप लोडिंग भी नियम विरुद्ध चलती पकड़ी गई। एआरटीओ ने अंबाह में एक डीसीएम मिनी ट्रक पकड़ा। जबकि जौरा में पिकअप लोडिंग पकड़ी। इसे जौरा टीआई अजय चानना की सुपुर्दगी में थाने में रखवाया है। इन पर 25 हजार 700 का जुर्माना किया।
अधिकारी बोले- कार्रवाई जारी रहेगी
आरटीओ मधु सिंह का कहना है कि नियम विरुद्ध चलने वालों वाहनों के खिलाफ कार्रवाई लगातार जारी रहेगी। आज एक जेसीबी समेत चार वाहन पकड़े हैं।
देवगढ़ थाना प्रभारी नीलम श्रीवास्तव का कहना है कि लोग बिना हेलमेट के चलते हैं, जिससे हादसे में उनकी मौत हो जाती है। इसलिए बिना हेलमेट वाले बाइक चालकों पर कार्रवाई जारी रहेगी।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva